Bjørn Ringstrøm

Ringstrøms Antikvariat

Etter å ha jobbet i 20 år i antikvariatsbransjen, først hos J.W. Cappelens Antikvariat og så hos Børsums Forlag og Antikvariat, var Bjørn Ringstøm blitt en stor bokkjenner. Hos Børsum hadde de i tillegg til salg av brukte og egenproduserte opptrykk av eldre bøker og skrifter forsøkt seg med salg av grammofonplater. Dermed ble det til at Ringstrøm også tok med seg sin lidenskap for musikk ved etableringen av egen antikvarisk forretning. Ringstrøms Antikvariat åpnet dørene i mars 1965. Platesalget hadde ikke vært noen suksess for Børsum, men med Arkitekthøgskolens og Kunst- og Håndverkskolens studenter i nabolaget tenkte Ringstrøm at beliggenheten måtte være ypperlig, og han fikk rett. Allerede høsten 1966 ble det annonsert stort for kjøp og salg av bøker, blader, tidsskrifter, LP-plater og singler. I enkelte år overgikk til og med omsetningen av plater salget av bøker og skrifter. Bjørn Ringstrøm gikk ekspansivt ut og annonserte dessuten med plakater hengende på Holmenkollbanen.
Forretningen lå opprinnelig på hjørnet av Ullevålsveien og St. Olavs gate, med adresse Ullevålsveien 1. Her ble driften gradvis utvidet, ettersom småforretningene som lå vegg i vegg opphørte. Etter at nye gårdeiere hadde overtatt gården flyttet Ringstrøms Antikvariat i 2008 fra Ullevålsveien 1 og etablerte seg litt lenger opp i veien, på hjørnet Ullevålsveien og Wessels gate. På slutten var det særlig bøker og CD-er som ble solgt fra forretningen, men også bilder, singler og LP-plater var gode salgsartikler.
Antikvariatsforretningens boklister hadde tittelen Budstikken, og utkom regelmessig flere ganger i året i hefteform, men startet som stensilerte A4-ark. Ringstrøms Antikvariat drev dessuten forlagsvirksomhet. Det ble de siste 25 årene utgitt en rekke boktitler. I hovedsak var det snakk om faksimileopptrykk av etterspurte, tidligere bokutgivelser, men det fantes også flere originalutgivelser.
Bjørn Ringstrøm pensjonerte seg etter 39 år som selvstendig næringsdrivende og overdro antikvariatet til tre medarbeidere, enkelte med opptil 25 års fartstid i forretningen; Eirik Fonn, Benedicte Grepp og Bjørn Bakkelid.
Den 1. november 2014 stengte dørene for godt etter nærmere 50 års drift.

Asbjørnsenselskapet

Bjørn Ringstrøm tok våren 2007 initiativ til å stifte Asbjørnsenselskapet. Han fikk med seg Erik Henning Edvardsen, Jorunn Vandvik Johnsen og Henning Østberg. Selskapet ble stiftet på Peter Christen Asbjørnsens 196-årsdag, 15. januar 2008. Det ble da opprettet et interimsstyre, og ved årsmøtet 23. april 2008 ble Bjørn Ringstrøm valgt til selskapets første formann.

Bibliofil og folkeopplyser

Bjørn Ringstrøm var selv en ivrig samler av kunst, antikviteter, eldre plater og bøker, og nøt stor anerkjennelse for sin innsikt i emneområdene. Han var aktivt medlem av Bibliofilklubben, hvor han også fungerte som lagets kasserer. Han yndet å gjøre Darwin P. Erlandsens ord til sine: «Det er mesén en burde være», og han gjorde det også til sitt forsett. I 2006 bidro han til Ibsenmuseets utstillinger ved utlån av bøker og skrifter i anledning gjenåpningen av museet i anledning markeringen av hundreåret for dikterens død. Ved samme anledning donerte han også originale Ibsen-håndskrifter til museet. I 2007 gjorde Bjørn Ringstrøm en tilsvarende innsats i forbindelse med 150-årsjubileet for Theodor Kittelsens fødsel, ved å stille originalmateriale til rådighet i Sigdal samt en bokutgivelse.